Edward S. Curtis

Edvardas Šerifas Kertisas (Edward Sheriff Curtis, 1868 m. vasario 16 d. – 1952 m. spalio 19 d.) – Jungtinių Amerikos Valstijų fotografas, besispecializavęs indėnų fotografijoje. 1907–1930 m. parengė monumentalų albumą The North American Indian, kuriame vaizdavo į vakarus nuo Misisipės gyvenusių indėnų portretus, buitį, nykstantį gyvenimo būdą ir tradicijas.

Edvardas Š. Kertisas gimė Viskonsine, augo Minesotoje, vėliau su tėvais persikėlė į ūkį prie Pjudžeto užutėkio. Po 1890 m. vedė ir persikėlė į Sietlą, kur įsteigė savo foto ateljė. Edvardas Š. Kertisas mėgo daug keliauti, kopinėti po kalnus, todėl netrukus pradėjo fotografuoti gamtą, sutiktus indėnus. Savo nuotraukomis fotografas netruko išgarsėti, todėl kviestas fotografuoti į ekspedicijas. Jį parėmė geležinkelių magnatas Edvardas H. Harimanas, o tokie gamtininkai, etnografai kaip Džonas Moiras, Klintonas Hartas Meriamas supažindino su etnografijos, geografijos, biologijos dalykais, teikė paramą. Gavęs keleto įtakingų verslininkų paramą, Edvardas Š. Kertisas pradėjo leisti prabangų fotoalbumą The North American Indian su indėnų fotografijomis. Šis didelio formato albumas buvo prieinamas tik turtingiesiems ir pagrindinėms bibliotekoms.

Kuruoti Edvardo Š. Kertiso darbams įkurta kompanija North American Indian, Inc. (Morgano banko padalinys), kurioje dirbo etnografai ir kiti mokslininkai, rašę albumui tekstus ir aprašymus. Taip pat buvo samdomi indėnų tarpininkai, padėję suorganizuoti fotoseansus. Kertisas siekė atvaizduoti išnykstantį indėnų gyvenimo būdą, nors neretai scenos būdavo ir surežisuojamos – atkuriamos jau neberengtos apeigos, apsitaisoma nebedėvėtais apdarais.

Albume The North American Indian pavaizduota apie 80 indėnų tautų, jų meno dirbinių. Greta pateikti išsamūs tekstai apie indėnų mitus, etnologiją, vadų biografijos. Vėliau išleido leidinį plačiajai publikai Indian Days of the Long Ago (1916 m.), teikė fotografijas žurnalui Scribner’s Magazine (1906–1909 m.). Parašė savo gyvenimo tarp indėnų memuarų. 1914 m. pastatė nebyliojo kino filmą „Galvų medžiotojų žemėje“ (In the Land of the Head Hunters), kur pavaizdavo kvakiutlių gyvenimo scenas. Edvardas Š. Kertisas iš viso padarė ~40 tūkst. indėnų nuotraukų, virš 10 tūkst. vaškinių cilindrų įrašų su indėnų dainomis, kalbų pavyzdžiais.

Po 1920 m., dėl skyrybų Edvardas Š. Kertisas turėjo išparduoti savo nuotraukas, įrašus, kurį laiką dirbo kaip operatorius Holivude. Vėliau bandė kasti auksą, ūkininkauti, dirbo prie savo memuarų.

Nors savo geriausiais laikais Kertiso darbai buvo plačiai vertinami, fotografui pasitraukus iš aktyvios veiklos dėmesys jiems sumenko – jo nuotraukos pradėtos laikyti senamadiškomis dėl romantistinės, mitologizuojančios perspektyvos. Į madą jos sugrįžo nuo 1970 m., kuomet plito kontrkultūriniai judėjimai, naujojo amžiaus tikėjimai, iš naujo susidomėta indėnų kultūra. 1972 m. išleistas Kertiso darbų rinkinys Portraits from North American Indian Life, o 1973 m. mažesniu formatu perleistas ciklas The North American Indian.

 Edvardo Kertiso darbai 

 Šaltiniai 

Kategorija:JAV fotografai